笑看天下:除淫務盡免社會失範-施友朋 評論員
2024年04月05日 00:04
東網電視
更多新聞短片
乜嘢叫做擇善固執?睇吓東方傳媒機構不遺餘力揭露美國Google旗下影片分享網站YouTube,對其平台發布嘅海量色情、暴力及血腥影片,就感受得到。東方眼見露骨淫片揭之不盡,敗壞風氣毒害青年,於是檢舉絕不手軟,單計3月就5次致函警務處以及電影、報刊及物品管理辦事處作出檢舉和投訴。
咁多次檢舉及投訴,其中於3月15日檢舉(第7度檢舉)嘅影片中,一條涉及色情和血腥暴力嘅音樂影片,終被淫褻物品審裁處評為暫定類別第III類別(淫褻物品),為東方檢舉以來首次有影片被評為III級,相關影片近日被檢舉後終於下架。執法部門回覆東方表示,案件已交由網絡安全及科技罪案調查科跟進。老朽希望有關部門「除淫務盡」,皆因大量淫片根本就係掛羊頭賣狗肉,巧立名目宣淫販賤,鹹到醃眼。
誠如有議員指出,早前東方大量檢舉嘅淫片僅評為II級,淫審處有必要審視如今嘅評級制度,政府亦應主動與網絡商協調,將一眾涉及不良意識嘅YouTube影片封鎖,確保兒童不被呢啲影片影響。家計會亦回應稱,社會各界應協力保護和引導青少年如何面對色情資訊嘅氾濫,政府部門循立法及執法嘅途徑去加強監管。家計會亦提及本報以專業及持平嘅態度報道有關議題,十分欣賞和支持。
呢,執法部門都指出,近年有關兒童被網友色情勒索、詐騙甚至性侵嘅案件有上升趨勢,去年涉及裸聊勒索及援交騙案嘅案件中,有超過900宗是針對學生。至於與兒童網絡活動有關嘅性罪行案件亦有上升趨勢,去年案件中年紀最小受害人只得9歲。為免社會失範、道德繼續沉淪,當局必須正視並嚴正執法,淫審處更要把好關,唔好一味斷估冇辛苦。